Det, der udspiller sig i Ungarn i disse timer, kan opfattes som et rammende billede på den forvirring og uenighed, som præger Europas stillingtagen i den igangværende flygtningekrise.

Et tog med tusindvis af migranter og flygtninge blev kort efter klokken 10 i formiddags sendt af sted fra Keleti-banegården i Budapest.

Langt de fleste af flygtningene om bord havde mast sig vej ind i toget i den tro, at det skulle køre dem direkte til Østrig eller Tyskland. Videre og væk fra uhumske forhold i teltlejre, der minder om flygtningelejre. På vej til sikkerhed og frihed.